Βομβιστικές επιθέσεις στο μετρό της Μόσχας (2010)

Οι Βομβιστικές επιθέσεις στο Μετρό της Μόσχας το 2010 ήταν βομβιστικές επιθέσεις αυτοκτονίας που πραγματοποιήθηκαν από δύο Ισλαμιστές τρομοκράτες την πρωινή ώρα αιχμής της 29ης Μαρτίου 2010, σε δύο σταθμούς του μετρό της Μόσχας (Λουμπιάνκα και Παρκ Κουλτούρυ), με περίπου 40 λεπτά ενδιάμεσα. Τουλάχιστον 40 άνθρωποι σκοτώθηκαν και περισσότεροι από 100 τραυματίστηκαν.

Ρώσοι αξιωματούχοι χαρακτήρισαν το περιστατικό "την πιο θανατηφόρα και πιο περίπλοκη τρομοκρατική επίθεση στη ρωσική πρωτεύουσα τα τελευταία έξι χρόνια",  μια αναφορά στις βομβιστικές επιθέσεις που είχαν γίνει στις Αβτοζαβοντσκάγια και Ριζσκάγια το 2004. Την εποχή των επιθέσεων, υπολογίζεται ότι 500.000 άνθρωποι μετακινούνταν μέσω των γραμμών του μετρό της Μόσχας.

Η αρχική έρευνα έδειξε ότι οι βομβιστικές επίθεσεις διενεργήθηκαν από την μαχητική ισλαμιστική ομάδα   των Εμιράτων του Καυκάσου.  Στις 31 Μαρτίου, ο ηγέτης των Εμιράτων του Καυκάσου Ντόκου Ουμάροφ ανέλαβε την ευθύνη σε ένα βίντεο που κυκλοφόρησε στο διαδίκτυο. Δήλωσε επίσης ότι τέτοιες επιθέσεις στη Ρωσία θα συνεχιστούν εκτός εάν η Ρωσία παραχωρήσει ανεξαρτησία σε μουσουλμανικά κράτη στην περιοχή του Βόρειου Καυκάσου.  Ο άνδρας που μετέφερε τους βομβιστές αυτοκτονίας στη Μόσχα συνελήφθη τον Ιούλιο του 2010. Η Αντιτρομοκρατική Επιτροπή της Ρωσίας επιβεβαίωσε τον Αύγουστο του 2010 ότι ο Μαγκομεντάλι Βαγκάμποφ, μαζί με άλλους τέσσερις μαχητές, σκοτώθηκαν σε μια επιχείρηση στο Νταγκεστάν. Πιστεύεται ότι είναι ο μαχητής πίσω από τις βομβιστικές επιθέσεις, στενός συνεργάτης του Ουμάροφ και σύζυγος της Μάριαμ Σαριπόβα, μιας από τις δύο βομβιστές αυτοκτονίας.

Ιστορικό 
Οι βομβιστικές επιθέσεις ήταν οι τελευταίες σε μια σειρά επιθέσεων στη Ρωσία από το 1994, πολλές από τις οποίες αποδίδονται σε Τσετσένους μαχητές ή στο Εμιράτο του Καυκάσου. Από το 1999, οι Τσετσένοι αυτονομιστές σταδιακά απομακρύνθηκαν από μια φιλοδυτική προσέγγιση της Τσετσενικής Δημοκρατίας της Ιτσκερίας, επηρεασμένοι έντονα από τις πεποιθήσεις των Σαλαφιτών που τους έβαζαν σε σύγκρουση όχι μόνο με τη Ρωσία και τον πρόεδρο της Τσετσενίας Ραμζάν Καντίροφ, αλλά και με έναν πληθυσμό του Νταγκεστάν με ισχυρές σουφιτικές παραδόσεις. Μια ομάδα μουτζαχεντίν  ισχυρίστηκε ότι διεξάγαγε έναν «ιερό πόλεμο», και επιθυμούσε να δημιουργήσει ένα «Ειράτο» στον Καύκασο. Εκτιμάται ότι πάνω από 5.000 άνθρωποι έχουν σκοτωθεί και τραυματιστεί στον Καύκασο από το 2002.

Μεταγενέστερα γεγονότα 
Περίπου 48 ώρες μετά τις βομβιστικές επιθέσεις στο Μετρό της Μόσχας, μια διπλή βομβιστική επίθεση αυτοκτονίας έπληξε την Καυκάσια Δημοκρατία του Νταγκεστάν, σκοτώνοντας μεταξύ άλλων τον αρχηγό της αστυνομίας της πόλης. Η Ρωσία έκανε αμέσως παραλληλισμούς, λέγοντας ότι οι δύο επιθέσεις συνδέονται μεταξύ τους.  Την 1η Απριλίου άλλη μια βομβιστική επίθεση στο Νταγκεστάν σκότωσε δύο ακόμη άτομα.  Στις 5 Απριλίου, ακριβώς μια εβδομάδα μετά τις επιθέσεις στη Μόσχα, μια άλλη βομβιστική επίθεση στην Ινγκουσετία με στόχο έναν αστυνομικό στρατώνα έκανε παραλληλισμούς μεταξύ αυτής και των επιθέσεων στο Νταγκεστάν. Υπήρχε φόβος ότι αυτά τα περιστατικά θα μπορούσαν να οδηγήσουν σε κλιμάκωση της βίας γενικότερα.

Παραπομπές 

Τρομοκρατία στη Ρωσία
Ισλαμική τρομοκρατία
Τρομοκρατικά γεγονότα